આવકવેરાની મુક્તિમર્યાદા તો જાણે સરકારે નાના કરદાતાઓની મશ્કરી કરી હોય એમ વધારી છે. સંસદીય સમિતિ ખુદ જેને ત્રણ લાખ રૂપિયા સુધી લઈ જવાની ભલામણ કરતી રહી હતી એ આઇટી લિમિટ નાણાપ્રધાને માત્ર ૨૦ હજાર રૂપિયા વધારીને કેવળ બે લાખ રૂપિયા કરી છે, જેને લીધે કરદાતાઓને વરસે આશરે બે હજાર રૂપિયાનો લાભ થશે. જોકે એની સામે ફાઇનૅન્સ મિનિસ્ટરે ઇન્કમ-ટૅક્સના સ્લૅબમાં ફેરફાર કર્યા છે જેને હિસાબે થોડી અન્ય રાહતની અપેક્ષા રાખી શકાશે, કિન્તુ મોંઘવારી જે હદે વધી રહી છે એ જોતાં આ રાહત નજીવી જ ગણાશે.